***Projekts***

**Informatīvais ziņojums par tiesību aktu virzību saistībā ar Koncepcijas par Civillikuma mantojuma tiesību daļas modernizāciju izpildi**

Ar Ministru kabineta 2009. gada 19. novembra rīkojuma Nr. 797 „Par Koncepciju par Civillikuma Mantojuma tiesību daļas modernizāciju” (turpmāk – MK rīkojums) tika apstiprināta Koncepcija par Civillikuma Mantojuma tiesību daļas modernizāciju.

Koncepcija satur Civillikuma Mantojuma tiesību daļas analīzi, atspoguļojot konstatētās nepilnības, kas saistītas ar tās piemērošanu praksē.

Saskaņā ar MK rīkojuma 3. punktu ar tieslietu ministra 2009. gada 23. decembra rīkojumu Nr. 1-1/435 tika izveidota darba grupa normatīvo aktu projektu, kas saistīti ar Koncepcijas par Civillikuma Mantojuma tiesību daļas modernizācijas īstenošanu, izstrādei.

Saskaņā ar MK rīkojuma 4. punktu paredzēts, ka šā rīkojuma 3. punktā minētā darba grupa izstrādā un tieslietu ministrs līdz 2010. gada 30. jūnijam iesniedz noteiktā kārtībā Ministru kabinetā likumprojektus, kas nepieciešami koncepcijas kopsavilkumā ietvertā risinājuma 2.varianta īstenošanai. Savukārt saskaņā ar Ministru kabineta 2012. gada 16. februāra rīkojuma Nr. 84 „Par Valdības rīcības plānu Deklarācijas par Valda Dombrovska vadītā Ministru kabineta iecerēto darbību īstenošanai” 119.2.apakšpunktā noteikto ir jāizstrādā likumprojekti un tos jāiesniedz Ministru kabinetā līdz 2012. gada 1.septembrim.

Līdz šim brīdim, strādājot darba grupā, ir skatīti visi koncepcijā minētie jautājumi: laulāto mantošana, radinieku un adoptēto mantošana, bezmantinieku manta, neatraidāmie mantinieki un to neatņemamā daļa, testamenta forma (publiskie testamenti, priviliģēti testamenti) un substitūcija, legāti (iegūšana un atraidīšana; izpildīšana), līgumiskā mantošana, mantojuma apsardzība un aizgādnība un mantojuma pieņemšana, dalīšana un atraidīšana; transmisija.

Šobrīd darba grupā ir panākta vienošanās un izstrādāti grozījumi saistībā ar šādiem Civillikuma Mantojuma tiesību daļā minētajiem jautājumiem:

Laulāto mantošana;

Neatņemamās daļas tiesīgie;

Testamenti, izņemot substitūcijas jautājumu, kas saistīts ar mantojuma pieņemšanas tiesisko regulējumu;

Līgumiskā mantošana;

Mantojuma aizgādnība.

Izstrādātie grozījumi paredz:

1) atteikties no lieciniekiem pie publiska testamenta taisīšanas. Attiecībā uz tiem, kas nespēj vai neprot parakstīties, regulējums ir paredzēts Notariāta likuma 72.pantā – personas, kas neprot vai nespēj parakstīties, uzdod to savā vietā izdarīt citai personai, ko ar savu parakstu apliecina šī persona un zvērināts notārs. Šajā gadījumā ir vajadzīgi Civillikuma 1494. pantā norādītie liecinieki. Turklāt arī Bāriņtiesu likuma 74.pants noteic, ka, ja persona neprot vai nevar rakstīt, divu liecinieku klātbūtnē parakstās cita persona, kurai šī persona to uztic, un par to izdara atzīmi apliecinājuma uzrakstā. Savukārt attiecībā uz tām personām, kuru identitāti nevar noskaidrot, spēkā ir Notariāta likuma 76.pants, kas noteic, ka, ja zvērināts notārs nepazīst personu, kurai jātaisa akts vai apliecinājums vai kura jāidentificē citā sakarā, viņš noskaidro šīs personas identitāti pēc pases vai personas apliecības. Ja minētā persona nevar šādu dokumentu uzrādīt, zvērināts notārs noskaidro tās identitāti pēc citiem ticamiem dokumentiem, ja nepieciešams, papildinot trūkstošās ziņas pēc divu liecinieku liecībām. Aktā vai apliecinājumā jānorāda, kādā veidā ir noskaidrota personas identitāte. Liecinieki, kuri apliecina zvērinātam notāram nepazīstamas personas identitāti, dod parakstu par kriminālatbildību par apzināti nepatiesu liecību. Tāpat piemērojami Notariāta likuma 95. – 99. panti attiecībā uz kurliem, mēmiem vai akliem;

2) paplašināt mantinieku uzskaitījumu Civillikuma 396. panta otrajā daļā, to tieši attiecinot arī uz pusbrāļiem/pusmāsām vai to bērniem, jo, ņemot vērā tikai Civillikuma 396. panta otrās daļas gramatisko tulkošanu (kurā iztrūkst tieša norāde uz pusbrāļiem/pusmāsām), tiek paplašināta pārdzīvojušā laulātā priekšrocība arī pret trešās šķiras mantiniekiem. Līdz ar to situācijā, kad uz mantojumu piesakās mantojuma atstājēja pārdzīvojušais laulātais un pusbrālis, atsevišķas situācijas tiek nepamatoti risinātas par labu laulātajam, apstiprinot to kā vienīgo mantinieku uz visu mantojumu;

3) paplašināt mantojuma atraušanas gadījumus Civillikuma 405.pantā. Minētā norma noteic, ka zemākas šķiras mantinieks nemanto, kamēr ir dzīvs kāds augstākas šķiras mantinieks. Pantā lietotais vārds „dzīvs” rada būtisku pretrunu ar turpmākiem Civillikuma pantiem. Ar atkrišanu ir saprotama ne tikai mantot aicinātā nāve. Mantot aicinātais var izmantot savas tiesības un atteikties no mantošanas (mantojumu atraidīt), un tādā gadījumā, ja attiecīgajā šķirā nav citu līdzmantinieku, mantojums pāriet uz nākošās šķiras mantiniekiem. Turklāt Civillikuma 405. panta teksts liedz mantot zemākas šķiras mantiniekam jau tāpēc vien, ka kāds augstākas šķiras mantinieks ir „dzīvs”, pat ja pēdējais nepiesakās. Pašlaik Civillikuma 406. pants noteic, ka situācijā, kad vienā šķirā atkrīt mantot aicinātie, mantojuma tiesība pāriet uz nākamo šķiru. Atkrišana ir mantojuma atraidīšana pēc aicinājuma mantot un mantojuma atraušana necienīgām personām, tādēļ nepieciešams veikt attiecīgu grozījumu;

4) mainīt Civillikuma regulējumu attiecībā uz kārtību, kādā notiek atteikšanās no mantojuma. Šobrīd Civillikuma 688.pants noteic, ka ar mantojuma atklāšanos mantiniekam tiek izteikts aicinājums pieņemt mantojumu, no kura mantinieks var atteikties. Ņemot vērā to, ka mantojuma atklāšanās brīdī nav iespējams vēl noteikt precīzu mantojuma dalīšanas kārtību, jo mantinieku loks, starp kuriem notiek mantojuma dalīšana, nav zināms mantojuma atklāšanās brīdī, bet gan tikai pēc mantot aicināto gribas izteikuma par mantojuma pieņemšanu, nepieciešami attiecīgi precizējumi;

5) precīzāk izteikt Civillikumā ietverto institūtu būtību, paredzot atteikties no termina „neatraidāmais mantinieks” lietošanas, t.i., vārdus „neatraidāmais mantinieks” aizvietojot ar vārdiem „neatņemamās daļas tiesīgais”, kā arī precizēt terminoloģijas (vārda „palikušo”) lietošanu;

6) izslēgt Civillikuma 642. pantā ietverto nosacījumu par neatraidāmo mantinieku tiesībām apstrīdēt mantojuma līgumu mantojuma atstājējam vēl dzīvam esot. Tiesību uz neatņemamo daļu „neatraidāmais mantinieks” var izlietot tikai pēc mantojuma atstājēja nāves;

7) atrisināt jautājumu par publiska testamenta taisīšanas iespēju pie konsula, atsakoties no šīs funkcijas deleģējuma Civillikumā, jo Latvijas konsuli ārzemēs faktiski neveic Civillikumā noteikto funkciju publiskā testamenta taisīšanas jomā, turklāt publiskā testamenta taisīšana pie konsula nav paredzēta arī Ministru kabineta 2008. gada 21. aprīļa noteikumos Nr. 283 „Noteikumi par notariālo funkciju veikšanu Latvijas Republikas diplomātiskajās un konsulārajās pārstāvniecībās”;

8) precizēt privāta testamenta institūtu, paredzot, ka privāts testaments taisāms rakstiski, mantojuma atstājējam pašrocīgi visu testamentu uzrakstot un parakstot. Vienlaikus ir paredzēts, ka konsuli nepieņem glabāšanā privātos testamentus;

9) atteikties no priviliģētajiem testamentiem, jo cilvēki pārprot šī institūta pielietošanas iespējas un pamatojumu. Šāda veida testamenti taisāmi tikai ārkārtēju apstākļu dēļ. Īpaši jāuzsver tas, ka mutiskais testaments izteicams divu liecinieku klātbūtnē un jāņem vērā arī apstāklis, ka šāda veida testamenti nav droši, jo nav iespējams pārliecināties par to, ka testaments patiešām izsaka testatora patieso novēlējumu un ka tas nav viltojums, ko zvērinātām notāram nav iespējams pārbaudīt;

10) nodot mantojuma aizgādnības nodibināšanas funkciju zvērinātiem notāriem, jo patreizējais mantojuma aizgādnības nodibināšanas regulējums ar tiesas līdzdalību ir laikietilpīgs un sarežģīts, tas nenodrošina mantojuma aizgādnības nodibināšanas primāro funkciju – operatīvu rīcību;

11) noteikt, ka bērns varēs mantot no vecāka, kuram atņemtas aizgādnības tiesības, jo aizgādnības tiesību atņemšana neatņem pienākumu uzturēt bērnu. Vienlaikus tiek precizēts tiesiskais regulējums attiecībā uz nepilngadīga bērna atstāto mantojumu gadījumā, kad vecākam atņemtas aizgādnības tiesības. Civillikuma Ģimenes tiesību daļas izpratnē bērns ir nepilngadīgs tik ilgi, kamēr viņš sasniedz astoņpadsmit gadu vecumu. Sasniedzot astoņpadsmit gadu vecumu, persona var rīkoties un novēlēt savu mantu, izsakot savu gribu. Tāpēc ir noteikts jauns mantojuma atraušanas pamats – aizgādnības tiesību atņemšanu (jo aizgādības tiesību atņemšana var būt par pamatu, lai personu atzītu par necienīgu mantinieku). Tāpat, lai nodrošinātu lielāku iespēju, ka prasība par mantojuma atraušanu tiek celta, tiek paredzēts, ka prasību var celt tā persona, kurai pāriet mantojums pēc tā atraušanas ([827.p](file:///C%3A%5CUsers%5CKristine%5CAppData%5CLocal%5CTemp%5CNaisView%5CnsD03B.htm#p827#p827).), bet [824.panta 1.punktā](file:///C%3A%5CUsers%5CKristine%5CAppData%5CLocal%5CTemp%5CNaisView%5CnsD03B.htm#p824#p824) un 8.punktā paredzētos gadījumos – arī prokurors. Ar šo grozījumu mantojuma atraušana vecākam, kuram atņemtas aizgādības tiesības, vairs nepaliktu tikai cita mantinieka tiesība (jo tā ir tiesība, nevis pienākums), bet šādas tiesības būtu arī prokuroram;

12) noteikt pārejas noteikumu, nosakot, ka tiem testamentiem, kas taisīti līdz brīdim, kad tiek grozīts Civillikums, ir jāpaliek spēkā neatkarīgi no mantojuma atklāšanās laika. Gadījumā, ja pastāv šaubas par to, ka testaments ir viltots (taisīts pēc Civillikuma grozījumu spēkā stāšanās), tad pastāv iespēja viltojumu pierādīt civilprocesuālā kārtā;

13) risināt jautājumu par laulātā daļas izdali kopmantas gadījumā, ja mantojuma masas sastāvā ietilpst laulāto kopmanta, kas nav reģistrēta kā laulāto kopmanta, paredzot, ka laulātais savu laulātā kopmantas daļu varēs prasīt izdalīt prasības kārtībā;

Minētie grozījumi ir izstrādāti un ietverti likumprojektā „Grozījumi Civillikumā”, „Grozījumi Notariāta likumā” un „Grozījumi Bāriņtiesu likumā”.

Augstāk minētajos likumprojektos netiek virzīti šādi jautājumi:

1) bezmantinieku mantas jautājums.

Informējam, ka saistībā ar bezmantinieku mantas tiesisko regulējumu Finanšu ministrija ir izstrādājusi virkni normatīvo aktu projektu (likumprojektus „Grozījumi Civillikumā”, „Grozījumi Notariāta likumā” u.c. likumos), lai radītu mehānismu kreditoru prasījumu apmierināšanai tajos gadījumos, kad zvērināts notārs mantojuma lietā ir pieņēmis lēmumu un izdevis mantojuma apliecību par to, ka manta atzīstama par bezmantinieka mantu. Finanšu ministrijas piedāvātajā regulējumā ir risināti jautājumi attiecībā uz to, kā atlīdzināt notāram tā taisītos izdevumus attiecībā uz mantojuma masas noteikšanu (tajā skaitā, publiskajos reģistros veikto ieskatīšanās izmaksu segšanu). Grozījumi attiecīgos likumprojektos ir iesniegti Saeimā un 2012. gada 19. janvārī pieņemti 1. lasījumā. **Līdz ar to šā jautājuma risināšana Tieslietu ministrijas ieskatā vairs nav aktuāla.**

2) mantojuma pieņemšanas institūts, jo tā izvērtēšanai ir nepieciešama padziļināta izpēte un sabiedrības iesaistīšana.

Pašreizējais regulējums saistībā ar mantojuma pieņemšanu paredz, ka apstiprināšanos mantojuma tiesībās veic tikai tad, kad tā ir nepieciešama (nepieciešams leģitimēties mantojuma tiesības pret trešajām personām, mantojuma masā ir nekustamais īpašums vai citos publiskos reģistros reģistrējama manta). Līdz ar to tas ir līdzekļu un resursu ietaupījums pārējos gadījumos, kad apstiprināšanās mantojuma tiesībās nav nepieciešama. Neapstiprinoties mantojuma tiesībās, mantot aicinātais nezaudē tiesības uz mantojumu, jo gribas izteikums pieņemt mantojumu var notikt klusējot vai veicot faktiskās darbības un mantojuma lietvedība tiek ierosināta tad, kad tā faktiski nepieciešama mantiniekam, pēcmantiniekam, substitūtam, kreditoram, valstij.

Tomēr no patreizējā regulējuma skaidri neizriet, ka mantojuma lietā esošais oficiālais uzaicinājums uzliek pienākumu pārtraukt klusēšanu, t.s., pastāv iespēja pieņemt mantojumu klusējot (t.sk., ar faktisko valdījumu). Minētais rada nenoteiktību gadījumos, kad ir citas mantojuma lietā ieinteresētas personas (citi mantinieki, kreditori, valsts), t.sk., pastāv kolīzija ar Civillikuma 416.pantu. „Mantojuma pieņemšana caur faktisko valdījumu” var radīt dažādas interpretācijas iespējas un pieņemšana klusējot atsevišķos gadījumos rada nenoteiktību pret trešajām personām (piemēram, ja kā nekustamā īpašuma īpašnieks zemesgrāmatā ierakstīta mirusī persona, tad mantinieki izvairās no nekustamā īpašuma nodokļa maksāšanas).

Ņemot vērā darba grupā notikušās diskusijas par mantojuma pieņemšanas jautājumiem, Tieslietu ministrija piedāvāja darba grupas locekļiem iepazīties un izvērtēt iespēju mainīt pastāvošo mantojuma pieņemšanas sistēmu, paredzot, ka mantojuma lieta tiek ierosināta katras personas nāves gadījumā. Šā ierosinājuma pozitīvais aspekts – tiek paredzēta tiesiskā noteiktība visos līmeņos – gan privātpersonu, gan valsts līmenī (piemēram, jebkurā nāves gadījumā ierosināta un pabeigta mantojuma lieta – noteikts vai nu mantinieks vai manta atzīta par bezmantinieka mantu, vai mantojuma masa atzīta par bankrotējušu. Šādos gadījumos arī kreditoram ir skaidrība attiecībā uz to, vai viņa saistība tiks segta un kas to segs).

Darba grupa piedāvāto Tieslietu ministrijas variantu, kas būtiski skartu mantojuma pieņemšanas sistēmas maiņu, neatbalstīja, norādot, ka jaunas mantojuma pieņemšanas sistēmas izstādei nepieciešama padziļināta izpēte. Jauns mantojuma pieņemšanas regulējums var skart tik būtiskus jautājumus kā mantojuma izsludināšana, uzaicinājumu nosūtīšana, īpaši tas ietekmēs termiņus, kuros jāpiesakās uz mantojumu (attiecībā gan uz mantiniekiem, gan kreditoriem), inventāra tiesisko regulējumu, līgumisko un testamentāro mantošanu (jo būs laicīgi jāiesniedz atbilstoši dokumenti), kā arī mantojuma masas maksātnespējas jautājumus. Vienlaikus jauns mantojuma pieņemšanas regulējums varētu ietekmēt kreditoru laicīgi (noteiktajā termiņā) nepieteiktās pretenzijas, t.i., paredzot, ka, ja kreditora pretenzija netiks iesniegtā noteiktajā laikā, tad tā tiks dzēsta. Tāpat mantojuma pieņemšanas sistēmas regulējuma maiņas dēļ būtu pārskatāma arī tajā iesaistīto subjektu (piemēram, zvērināti notāru, zvērināti tiesu izpildītāju, dzimtsarakstu nodaļu, pašvaldību) kompetence. Ņemot vērā šā jautājuma komplicēto raksturu, kā arī nepieciešamību iegūt sabiedrības viedokli par mantojuma pieņemšanas sistēmas maiņu, tika nolemts rast risinājumu šim fundamentālajam jautājumam tā tālākajā izpētē.

Turklāt minētā regulējuma īstenošanai, iespējams, būs nepieciešami valsts budžeta līdzekļi, tādēļ tā izpētei jānoris līdztekus ar izvērtējumu par tā īstenošanas iespējam.

Ņemot vērā to, ka nepieciešams:

1) izvērtēt mantojuma pieņemšanas sistēmas atbilstību mūsdienu prasībām, padziļināti izpētot sistēmas maiņas ietekmi;

2) noskaidrot šādu grozījumu lietderību un samērīgumu;

3) iesaistīt sabiedrību jautājuma izvērtēšanā attiecībā uz mantojuma pieņemšanas jautājumiem;

4) izvērtēt valsts un pašvaldības budžeta līdzekļu piesaisti un to izmantošanu,

termiņš jautājumu izvērtēšanai un attiecīgā regulējuma izstrādei jāpagarina.

Patlaban izskatīšanai netiek virzīti šādi koncepcijā minēti jautājumi, kas cieši saistīti ar mantojuma pieņemšanas sistēmu: legāti (iegūšana un atraidīšana; izpildīšana), līgumiskā mantošana, mantojuma pieņemšana, dalīšana un atraidīšana, transmisija, inventāra tiesības.

Likumprojektā „Grozījumi Civillikumā” ietverto grozījumu tālāka virzība neietekmē jautājuma izlemšanu par mantojuma pieņemšanu. Tajā pašā laikā ir svarīgi veikt padziļinātu diskusiju un mantojuma pieņemšanas jautājuma izpēti, lai izlemtu par Latvijai piemērotākās mantojuma pieņemšanas sistēmas ieviešanu.

Virzot jau izstrādātos grozījumus, tiem tiek pievienots Ministru kabineta sēdes protokollēmuma projekts, ar kuru mantojuma pieņemšanas tiesiskā regulējuma pārskatīšanas termiņš tiek pagarināts līdz 2014.gada 1.aprīlim.

Tieslietu ministrs J. Bordāns

17.07.2012 9:26

1962

Paipala

67046107, olga.paipala@tm.gov.lv